CELEX: 32021D0352
Language: ga
Date: 2021-02-25 00:00:00
Title: Cinneadh (CBES) 2021/352 ón gComhairle an 25 Feabhra 2021 lena leasaítear Cinneadh (CBES) 2018/905 lena gcuirtear síneadh le sainordú Ionadaí Speisialta an Aontais Eorpaigh do Chorn na hAfraice

26.2.2021   
               
               
                  GA
               
               
                  Iris Oifigiúil an Aontais Eorpaigh
               
               
                  L 68/187
               
            
         CINNEADH (CBES) 2021/352 ÓN gCOMHAIRLE
         an 25 Feabhra 2021
         lena leasaítear Cinneadh (CBES) 2018/905 lena gcuirtear síneadh le sainordú Ionadaí Speisialta an Aontais Eorpaigh do Chorn na hAfraice
         TÁ COMHAIRLE AN AONTAIS EORPAIGH,
         Ag féachaint don Chonradh ar an Aontas Eorpach, agus go háirithe Airteagal 33 agus Airteagal 31(2) de,
         Ag féachaint don togra ó Ardionadaí an Aontais do Ghnóthaí Eachtracha agus don Bheartas Slándála,
         De bharr an mhéid seo a leanas:
         
                     (1)
                  
                  
                     An 8 Nollaig 2011, ghlac an Chomhairle Cinneadh 2011/819/CBES (1) lena gceaptar Alexander RONDOS mar Ionadaí Speisialta an Aontais Eorpaigh (ISAE) do Chorn na hAfraice.
                  
               
                     (2)
                  
                  
                     Rinneadh sainordú Alexander RONDOS mar ISAE do Chorn na hAfraice a athnuachan go leanúnach, den uair is déanaí le Cinneadh (CBES) 2018/905 ón gComhairle (2), arna leasú le Cinneadh (CBES) 2020/1014 ón gComhairle (3). Tá sainordú ISAE le dul in éag an 28 Feabhra 2021.
                  
               
                     (3)
                  
                  
                     Ba cheart síneadh 4 mhí breise a chur le sainordú ISAE agus ba cheart méid tagartha airgeadais nua a bhunú don tréimhse ón 1 Márta 2021 go dtí an 30 Meitheamh 2021.
                  
               
                     (4)
                  
                  
                     Cuirfidh ISAE an sainordú chun feidhme i gcomhthéacs staid a d’fhéadfadh dul in olcas agus a d’fhéadfadh bac a chur ar bhaint amach chuspóirí ghníomhaíocht sheachtrach an Aontais mar a leagtar amach in Airteagal 21 den Chonradh é,
                  
               TAR ÉIS AN CINNEADH SEO A GHLACADH:
         
            Airteagal 1
            Leasaítear Cinneadh (CBES) 2018/905 mar a leanas:
            
                        (1)
                     
                     
                        in Airteagal 1, cuirtear an méid seo a leanas in ionad mhír 1:
                        
                           “1.   Cuirtear síneadh le sainordú Alexander RONDOS mar Ionadaí Speisialta an Aontais Eorpaigh (ISAE) do Chorn na hAfraice go dtí an 30 Meitheamh 2021. Féadfaidh an Chomhairle a chinneadh go ndéanfar sainordú ISAE a fhoirceannadh níos luaithe, bunaithe ar mheasúnú ón gCoiste Polaitiúil agus Slándála (PSC) agus ar thogra ó Ardionadaí an Aontais do Ghnóthaí Eachtracha agus don Bheartas Slándála (AI).”;
                        
                     
                  
                        (2)
                     
                     
                        in Airteagal 5(1), cuirtear an fhomhír seo a leanas leis:
                        “Is é EUR 345 000 an méid tagartha airgeadais atá beartaithe chun an caiteachas a bhaineann le sainordú ISAE don tréimhse ón 1 Márta 2021 go dtí an 30 Meitheamh 2021 a chumhdach.”;
                     
                  
                        (3)
                     
                     
                        in Airteagal 14, cuirtear an méid seo a leanas in ionad an dara mír:
                        “Déanfar an tuarascáil chuimsitheach deiridh ó ISAE maidir leis an sainordú a chur chun feidhme a thíolacadh faoin 30 Aibreán 2021.”
                     
                  
         
            Airteagal 2
            Tiocfaidh an Cinneadh seo i bhfeidhm ar dháta a ghlactha.
         
         
            Arna dhéanamh sa Bhruiséil, 25 Feabhra 2021.
            
               
                  Thar ceann na Comhairle
               
               
                  An tUachtarán
               
               A. P. ZACARIAS
            
         
         
            (1)  Cinneadh 2011/819/CBES ón gComhairle an 8 Nollaig 2011 lena gceaptar Ionadaí Speisialta an Aontais Eorpaigh do Chorn na hAfraice (IO L 327, 9.12.2011, lch. 62).
         
            (2)  Cinneadh (CBES) 2018/905 ón gComhairle an 25 Meitheamh 2018 lena gcuirtear síneadh le sainordú Ionadaí Speisialta an Aontais Eorpaigh do Chorn na hAfraice (IO L 161, 26.6.2018, lch. 16).
         
            (3)  Cinneadh (CBES) 2020/1014 ón gComhairle an 13 Iúil 2020 lena leasaítear Cinneadh (CBES) 2018/905 lena gcuirtear síneadh le sainordú Ionadaí Speisialta an Aontais Eorpaigh do Chorn na hAfraice (IO L 225 I, 14.7.2020, lch. 1).